**Nagovor predsednika Državnega sveta Mitje Bervarja na posvetu o gospodarski diplomaciji**

(Državni svet, 8.1.2015)

Spoštovani gospe in gospodje, spoštovani predsedujoči in podpredsednik DS mag. Stojan Binder, posebej naj med nami pozdravim ministra za zunanje zadeve g. Karla Erjavca ter ministra za gospodarski razvoj in tehnologijo g. Zdravka Počivalška, spoštovani podpredsednik DZ g. Primož Hainz, lep pozdrav predsedniku 4 mandata DS gospodu mag. Blažu Kavčiču, spoštovani veleposlaniki, predstavniki gospodarstva, spoštovani državni svetniki, spoštovani poslanci DZ, lep pozdrav medijem in vsej zainteresirani javnosti,

dovolite mi, da vas pozdravim v Državnem svetu RS, drugem domu slovenskega parlamenta.

Današnji posvet je na nek način tematsko nadaljevanje posveta slovenske diplomacije, ki se je ta teden odvijal na Brdu pri Kranju. Prav je, da o problematiki gospodarske diplomacije spregovorimo tudi v teh prostorih in na ta način širimo prostor za poglobljeno razpravo na vse ključne akterje s področja internacionalizacije gospodarstva. Naša skupna želja je, da bi slovenska diplomacija dobila še več informacij o tem, kaj slovenska podjetja potrebujejo pri vstopu na tuje trge.

Ta prostor zunanjih odnosov poleg zakonodaje in deklarativnih političnih usmeritev s svojo aktivno vlogo tvorijo profesionalni diplomati, vanj pa se neposredno vključujejo tudi gospodarstveniki – gospodarska diplomacija, ki se v vse bolj globaliziranem svetu podajajo na tuje trge. Tretji dejavnik, ki se kaže kot zelo pomemben, pa zadeva t.i. kulturno oz. medkulturno diplomacijo. Ta predstavlja temelj za medkulturni dialog in je zlasti pomembna v okoliščinah, ko neko gospodarstvo išče priložnosti na oddaljenih trgih. Na kulturo moramo pričeti gledati kot na dejavnik zunanjepolitičnega odločanja in kot na uporabno sredstvo zunanje politike.

Slovenci smo v okviru bivše Jugoslavije že imeli precej izkušenj s trgi, ki so zahtevali več napora, predvsem so zahtevali izvirnost in kreativnost pri pristopu. Medkulturna diplomacija je uspešno odpirala pot na trge nekdanjih neuvrščenih držav. Vse te izkušnje in pristope bi lahko marsikdaj koristno uporabili tudi danes, saj mnogi trgi v rusko govorečih državah, Aziji in Afriki beležijo visoke stopnje rasti. Morda bi ob tem kazalo opozoriti na dejstvo, da imamo prav v teh državah premalo razvito diplomatsko-konzularno mrežo. Razlogi so morda predvsem finančne narave, a vendarle se moramo prizadevati za izboljšanje trenutnega stanja.

Častni konzuli so, zlasti ko gre za medkulturni dialog in podporo gospodarski diplomaciji, tu lahko velika dobrodošla pomoč. Morda bi veljalo vlogo častnih konzulov ponovno osmisliti in jim dodati določene pristojnosti. Moje osebno mnenje je, da lahko le uspešna povezanost omenjenih treh komponent – to je profesionalne diplomacije, gospodarske diplomacije in medkulturne diplomacije –ključno prispeva k uspehom naše države v prihodnosti, k večji konkurenčnosti na svetovnih tržiščih in k pridobivanju tujih naložb.

Zato tudi menim, da je potrebna kadrovska in finančna okrepitev na področju gospodarske in medkulturne diplomacije. Želim si, da bi današnji posvet izzvenel v podporo prizadevanjem Ministrstva za zunanje zadeve in Ministrstva za gospodarski razvoj in tehnologijo, in da se na sistemski ravni odpravijo ovire, ki vse bolj postajajo razvojne ovire. Eden od problemov, ki bi ga morali čim prej rešiti, je tudi problematika pridobivanja viz, ki zelo negativno vpliva tako na gospodarsko sodelovanje kot tudi na področje turizma. Seveda se moramo zavedati, da smo del širših mednarodnih integracij (kot so EU, NATO…..itd), ki imajo svoja pravila, kljub temu pa, vsaj tako kažejo tudi prakse nekaterih držav, je mogoče s kreativnimi pristopi zasledovati cilje, ki jih ima posamezna država članica in nam Schengenska pravila ne smejo biti izgovor.

Zaradi širših sinergijskih učinkov bi morala katerakoli vlada tenkočutno prisluhniti predlogom obeh ministrstev, ko gre za gospodarsko diplomacijo. Kljub temu, da smo država z zelo omejenimi finančnimi resursi, moramo na davkoplačevalska sredstva, vložena v gospodarsko diplomacijo, gledati izrazito kot na vložek, ki bo ob pravilni strategiji prinesel veliko dodano vrednost.

Le v prihodnost usmerjen pogled nas lahko popelje iz gospodarske krize in nam vrne omajano dostojanstvo. V nasprotnem primeru se bomo nenehno vrteli v spiralnem začaranem krogu, ki bo šel navzdol.

Spoštovani gospe in gospodje,

Državni svet RS je kot drugi dom parlamenta vključen v številne mednarodne aktivnosti, ki potekajo na ravni drugih domov v Evropi in širše. V okviru svojih pristojnosti želimo prispevati k mednarodni prepoznavnosti in odpiranju naše države v političnem in gospodarskem smislu. Na medparlamentarni ravni sodelujemo z združenjem senatov v okviru Evropske unije pa tudi bilateralno, v zadnjem času zlasti okrepljeno z drugimi domovi Avstrije, Francije, Rusije, Kitajske in ostalimi.

Po svojih močeh poskušamo odpirati vrata gospodarstvu, čeprav so na tem področju seveda bistveno večje pristojnosti predsednika države, predsednika vlade in zunanjega ministra. Ker so v Državnem svetu tudi zastopniki gospodarstva in drugih interesov pa nam je problematika gospodarske diplomacije zelo blizu, saj smo o problemih in izzivih našega podjetništva v mednarodnem okolju seznanjeni tako rekoč »iz prve roke«.

Z željo, da bi današnji posvet prispeval k osvetlitvi vloge in pomena gospodarske diplomacije in v tej povezavi tudi diplomacije v najširšem smislu, se vam zahvaljujem za udeležbo in vas vabim k razpravi v nadaljevanju.

Hvala za vašo pozornost